Document ID: 32009D0317

A BIZOTTSÁG HATÁROZATA
(2009. április 6.)
a 79/542/EGK tanácsi határozatnak az állatok légi úton való szállításának, egyes harmadik országokon keresztül történő átszállításának, valamint egypatások bizonyos húsaira vonatkozó állat-egészségügyi bizonyítványok, továbbá bizonyos friss húsok átszállítása és tárolása tekintetében történő módosításáról
(az értesítés a C(2009) 2273. számú dokumentummal történt)
(EGT-vonatkozású szöveg)
(2009/317/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető mondatára, 8. cikke (4) bekezdésére és 8. cikke (5) bekezdésének harmadik francia bekezdésére,
tekintettel az egyes élő patás állatok Közösségbe történő behozatalára, valamint a Közösségen való átszállítására vonatkozó állat-egészségügyi szabályok megállapításáról, a 90/426/EGK és 92/65/EGK irányelv módosításáról, valamint a 72/462/EGK irányelv hatályon kívül helyezéséről szóló, 2004. április 26-i 2004/68/EK tanácsi irányelvre (2) és különösen annak 6. cikke (1) bekezdésére,
mivel:
(1)
Az egyes élő állatoknak és azok friss húsának a Közösségbe történő behozatalára feljogosított harmadik országok vagy harmadik országok részei jegyzékének megállapításáról, valamint az állat- és közegészségügyi feltételek és a szükséges állatorvosi bizonyítványok meghatározásáról szóló, 1976. december 21-i 79/542/EGK tanácsi határozat (3) meghatározza azokat az állat-egészségügyi feltételeket, amelyek az élő állatoknak (a lófélék kivételével), valamint ezen állatok friss húsának (a lóféléket is beleértve, de a húskészítmények kivételével) a Közösségbe történő behozatalára vonatkoznak.
(2)
A 79/542/EGK határozat 6. cikke a Közösségbe történő behozatalra szánt élő állatok szállítására vonatkozik. Az ilyen állatok légi úton történő szállítása a Közösség számára állat-egészségügyi kockázatot jelent az állatbetegségeket terjesztő kórokozó-átvivő rovarok miatt, amelyek jelen lehetnek a légi szállításra szolgáló járműben. Ezért helyénvaló intézkedéseket elrendelni az ilyen szállítási eszköz fertőtlenítése céljából annak érdekében, hogy az állatok behozatala során ne fordulhasson elő potenciálisan fertőzött kórokozó-átvivő rovaroknak a Közösségbe történő véletlenszerű behurcolása.
(3)
A 79/542/EGK határozat előírja, hogy a Közösségbe történő behozatalra szánt állatokat kizárólag olyan harmadik országok területén szállíthatják át, ahonnan az ugyanazon fajhoz tartozó állatoknak a Közösségbe történő behozatalát engedélyezték. Engedélyezett azonban az állatoknak bizonyos olyan harmadik országokon keresztül történő átszállítása, ahonnan ilyen állatoknak a Közösségbe történő behozatalát nem engedélyezték. Az átszállítást csak akkor engedélyezik, ha az állatokat a Közösségen belüli rendeltetési helyre történő szállításukat követően haladéktalanul levágásra szánják. Az említett harmadik országok jegyzékbe foglalására vonatkozó eljárást számos tényező figyelembevételével alakították ki, különös tekintettel az adott harmadik ország állat-egészségügyi helyzetére, az állatok átszállítás során való sértetlenségére vonatkozó garanciákra, az állat-egészségügyi határállomásokon végzett ellenőrzésekre, valamint a rendeltetési helyre.
(4)
Az állatoknak a harmadik országból vagy harmadik országokon keresztül a Közösségbe történő szállítása során figyelembe kell venni az állatjólléti és nyomon követhetőségi szempontokat is. A jelenleg hatályos közösségi szabályok olyan helyzetet teremtenek, ahol a hizlalásra szánt szarvasmarhaféléket hosszabb utakon kell szállítani annak érdekében, hogy elkerüljék a bizonyos olyan harmadik országok területén keresztül való átszállítást, amelyekből nem engedélyezett az állatok Közösségbe való kivitele. Ez kedvezőtlen hatással van az állatjóllétre. Ezért helyénvaló a hizlalásra szánt szarvasmarhafélékre is kiterjeszteni az olyan harmadik országok területén keresztüli átszállítás lehetőségét, amelyekből nem engedélyezett az állatok Közösségbe való kivitele.
(5)
Emellett biztosítani szükséges a megfelelő állat-egészségügyi védelmet a Közösségben azon hizlalásra szánt állatok Közösségbe történő behozatalakor, amelyeket olyan harmadik országok területén szállítottak át, amelyekből nem engedélyezett az állatok Közösségbe történő kivitele. Ezért meg kell határozni az átszállítás során és a rendeltetési helyen alkalmazandó megfelelő intézkedéseket. Az említett intézkedéseknek biztosítaniuk kell az állatok állat-egészségügyi státusát és a szállítmány sértetlenségét a szállítás során, és korlátozniuk kell az állatok további mozgását a Közösségen belüli rendeltetési gazdaságokból.
(6)
A rendeltetési gazdaságokat a rendeltetési tagállam illetékes állat-egészségügyi hatósága jelöli ki. A gazdaságok kijelölése során az illetékes állat-egészségügyi hatóságnak biztosítania kell különösen az állatok ellenőrzését a gazdaságba való megérkezésüktől kezdődő és a levágás időpontjáig tartó időszak során.
(7)
A 2008/752/EK bizottsági határozattal (4) módosított 79/542/EGK határozatban szereplő, az egyes háziasított és vadon élő egypatásokra vonatkozó állat-egészségügyi bizonyítványok hivatkozást tartalmaznak a 90/426/EGK tanácsi irányelv (5) A. mellékletében felsorolt, bejelentési kötelezettség alá tartozó betegségekre. Mivel azonban kizárólag az afrikai lópestis és a takonykór terjedhet hússal, az említett bizonyítványoknak csak e betegségek esetében kell specifikus hivatkozást tartalmazniuk.
(8)
A közösségi jogszabályok egyértelműsége és következetessége érdekében a 79/542/EGK határozat II. mellékletéből el kell hagyni az „Átszállítás/tárolás” esetében alkalmazandó állat-egészségügyi bizonyítványmintákat, és a határozat III. mellékletét fel kell váltani.
(9)
A 79/542/EGK határozatot tehát ennek megfelelően módosítani kell.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 79/542/EGK határozat a következőképpen módosul:
1.
A 6. cikk (1) bekezdése a következő második albekezdéssel egészül ki:
„Amennyiben az állatok szállítása légi úton történik, a szállítóketrecet vagy konténert, amelyben az állatokat szállítják, valamint azok környezetét megfelelő rovarölő szerrel kezelik közvetlenül a légi jármű ajtajának bezárását megelőzően, valamint ezt követően minden esetben, ha a légi jármű ajtaját a rendeltetési hely elérését megelőzően kinyitják.”
2.
Az I., II. és III. melléklet e határozat mellékletével összhangban módosul.
2. cikk
Ezt a határozatot 2009. március 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2009. április 6-án.

Labels: 17
0
3
8
6